EL Επίσημη Εφημερίδα της Ευρωπαϊκής Ένωσης C 148/18

Ανακοίνωση σχετικά με την απόφαση του Γενικού Δικαστηρίου της Ευρωπαϊκής Ένωσης στην υπόθεση T-310/12 σε σχέση με τον εκτελεστικό κανονισμό (ΕΕ) αριθ. 325/2012 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές οξαλικού οξέος προέλευσης Ινδίας και Λαϊκής Δημοκρατίας της Κίνας

(2016/C 148/06)

Στην απόφασή του της 20ής Μαΐου 2015 στην υπόθεση T-310/12 Yuanping Changyuan Chemicals Co. Ltd. κατά Συμβουλίου (1), το Γενικό Δικαστήριο της Ευρωπαϊκής Ένωσης («το Γενικό Δικαστήριο») ακύρωσε τον εκτελεστικό κανονισμό (ΕΕ) αριθ. 325/2012 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές οξαλικού οξέος προέλευσης Ινδίας και Λαϊκής Δημοκρατίας της Κίνας («ο προσβληθείς κανονισμός») (2) στο μέτρο που αφορά την επιχείρηση Yuanping Changyuan Chemicals Co. Ltd («ο υπό εξέταση παραγωγός-εξαγωγέας»).

Στην εν λόγω απόφαση το Γενικό Δικαστήριο έκρινε ότι ο προσβληθείς κανονισμός δεν περιείχε επαρκή αιτιολογία σύμφωνα με το άρθρο 296 της Συνθήκης για τη λειτουργία της Ευρωπαϊκής Ένωσης (ΣΛΕΕ), σε σχέση με τη μέθοδο υπολογισμού του περιθωρίου ζημίας για τον υπό εξέταση παραγωγό-εξαγωγέα.

Ως συνέπεια της απόφασης, οι εισαγωγές στην Ευρωπαϊκή Ένωση οξαλικού οξέος που έχει παραχθεί από τον υπό εξέταση παραγωγό-εξαγωγέα δεν υπόκεινται πλέον στον δασμό αντιντάμπινγκ που επιβλήθηκε με τον προσβληθέντα κανονισμό.

Σύμφωνα με το άρθρο 266 της ΣΛΕΕ, τα θεσμικά όργανα της Ένωσης οφείλουν να λαμβάνουν τα μέτρα που συνεπάγεται η εκτέλεση των αποφάσεων.

Γίνεται δεκτό ότι, στις περιπτώσεις στις οποίες μια διαδικασία αποτελείται από πολλά διοικητικά στάδια, η ακύρωση ενός από αυτά τα στάδια δεν συνεπάγεται την ακύρωση όλης της διαδικασίας (3). Η διαδικασία αντιντάμπινγκ αποτελεί παράδειγμα τέτοιας διαδικασίας με πολλά στάδια. Συνεπώς, η μερική ακύρωση του εκτελεστικού κανονισμού (ΕΕ) αριθ. 325/2012 του Συμβουλίου δεν συνεπάγεται την ακύρωση ολόκληρου του προσβληθέντος κανονισμού. Αντιστοίχως, τα όργανα της Ένωσης, κατά τη συμμόρφωσή τους προς τη δικαστική απόφαση της 20ής Μαΐου 2015, έχουν τη δυνατότητα να διορθώσουν τις πτυχές του επίμαχου κανονισμού που οδήγησαν στη μερική ακύρωσή του, αφήνοντας αμετάβλητα τα μέρη που δεν επηρεάζονται από την απόφαση (4). Ως εκ τούτου, άλλα συμπεράσματα που εξήχθησαν στον προσβληθέντα κανονισμό τα οποία δεν αμφισβητήθηκαν εντός της προθεσμίας για προσφυγή ή αμφισβητήθηκαν αλλά η αμφισβήτησή τους απορρίφθηκε από την απόφαση του Γενικού Δικαστηρίου και, ως εκ τούτου, δεν είχαν ως συνέπεια την ακύρωση του επίμαχου κανονισμού, παραμένουν έγκυρα.

Συνεπώς, η Επιτροπή αποφάσισε να αρχίσει εκ νέου την έρευνα αντιντάμπινγκ σχετικά με τις εισαγωγές οξαλικού οξέος προέλευσης Λαϊκής Δημοκρατίας της Κίνας από το σημείο κατά το οποίο συνέβη η παρανομία. Η επανέναρξη της έρευνας περιορίζεται στο πεδίο εφαρμογής της απόφασης του Γενικού Δικαστηρίου, όπως αναφέρεται ανωτέρω.

Πληροφορίες προς τις τελωνειακές αρχές

Οι οριστικοί δασμοί αντιντάμπινγκ που καταβλήθηκαν βάσει του κανονισμού (ΕΕ) αριθ. 325/2012 επί των εισαγωγών στην Ευρωπαϊκή Ένωση οξαλικού οξέος, είτε σε διένυδρη μορφή (αριθμός CUS 0028635-1 και αριθμός CAS 6153-56-6) είτε σε άνυδρη μορφή (αριθμός CUS 0021238-4 και αριθμός CAS 144-62-7) και είτε σε υδάτινο διάλυμα είτε όχι, που επί του παρόντος υπάγεται στον κωδικό ΣΟ ex 2917 11 00 (κωδικός TARIC 2917110091), προέλευσης Λαϊκής Δημοκρατίας της Κίνας, το οποίο έχει παραχθεί από τον υπό εξέταση παραγωγό-εξαγωγέα (πρόσθετος κωδικός TARIC B232), καθώς και οι προσωρινοί δασμοί που εισπράχθηκαν οριστικά σύμφωνα με το άρθρο 2 του κανονισμού (ΕΕ) αριθ. 325/2012, θα πρέπει να επιστραφούν ή να διαγραφούν. Για την επιστροφή ή διαγραφή πρέπει να υποβληθεί αίτηση από τις εθνικές τελωνειακές αρχές σύμφωνα με την ισχύουσα τελωνειακή νομοθεσία.

(1) ΕΕ C 221 της 6.7.2015, σ. 7.

(2) ΕΕ L 106 της 18.4.2012, σ. 1.

(3) Υπόθεση T-2/95 Industrie des poudres sphériques (IPS) κατά Συμβουλίου [1998] Συλλογή II-3939.

(4) Υπόθεση C-458/98 P Industrie des poudres sphériques (IPS) κατά Συμβουλίου [2000] Συλλογή I-08147.